### Beslutning

Godkendt med Økonomiudvalgets bemærkning.

For stemte A, B, C, D, F, O, V og Kalundborglisten. Ø undlod at stemme.

### Sagsfremstilling

## Resume og sagens baggrund

Kommunalbestyrelsen vedtog den 24. august 2022 en procesplan, med henblik på at sende en udviklingsstrategi i offentlig høring inden årsskiftet 2023/24. Der var borgermøde den 12. oktober 2022 om kommunens udvikling, og 7. december 2022 var der temamøde for Kommunalbestyrelsen om Udviklingsstrategien. Forslag til Udviklingsstrategi fremlægges nu til godkendelse.

## Indstillinger

Direktionen indstiller

1. at *’[adresse] udviklingsstrategi frem mod 2035 – Fremgang får flere med i fællesskabet’* vedtages til offentlig fremlæggelse i 8 uger med påbegyndelse i februar 2023
2. at administrationen bemyndiges til at foretage evt. redaktionelle rettelser til forslaget inden offentlig fremlæggelse, herunder udfærdige strategiens opsætning med tekst og billeder (layout) og ajourføre afsnit om ’Hidtidig planlægning’ for den planlægning, der måtte blive vedtaget i januar 2023

## Behandling

Økonomiudvalget, Kommunalbestyrelsen.

## Sagsfremstilling

### Udviklingsstrategiens formål

*’[adresse] udviklingsstrategi frem mod 2035 – Fremgang får flere med i fællesskabet’* (bilag 1) er Kommunalbestyrelsens vurdering af og strategi for kommunens udvikling. Strategien har afsæt i Kommunalbestyrelsens overordnede vision for kommunens udvikling: *”Kalundborg kommune er et godt sted at bo og leve, uddanne sig, arbejde og drive virksomhed”.*

Udviklingsstrategien beskriver, hvordan vi med udgangspunkt i en helhedsorienteret tilgang på tværs af sektorer vil arbejde for at visionen bliver til virkelighed. Den sætter retningen for den kommende kommuneplan ved at angive de strategiske indsatsområder for den kommende planperiode. Udviklingsstrategien skal angive revisionsomfanget af den kommende kommuneplan, og redegøre for planlægning gennemført siden vedtagelsen af den gældende kommuneplan.

En udviklingsstrategi (planstrategi) er et lovpligtigt dokument, som Kommunalbestyrelsen i henhold til planloven skal offentliggøre inden udgangen af 1. halvdel af valgperioden. Kommunalbestyrelsen fastsætter en frist på mindst 8 uger for fremsættelse af ideer, forslag og kommentarer til den offentliggjorte strategi. Kommunen kan vælge at afholde offentlige møder i høringsperioden.

### Udviklingsstrategiens indhold

Forslaget til Udviklingsstrategi har følgende temaer:

* Bæredygtig udvikling i byen og på landet
* Flere borgere i kommunen
* Erhverv, Arbejdskraft og Uddannelse
* Fremtidens Velfærd
* Natur og Ressourcer
* Infrastruktur

Kommunalbestyrelsens mål for kommunens udvikling fremgår af de enkelte temaer. Mange mål kan kun blive indfriet, når flere parter løfter i flok. Der er i strategien derfor lagt vægt på værdien af offentlig-privat samarbejde, sociale fællesskaber og strategiske partnerskaber.

Udviklingsstrategiens indhold er inspireret af forslag og ideer, indkommet fra borgere, virksomheder, foreninger mv. samt kommunens egen organisation. De overordnede mål er desuden afstemt i forhold til de mål og pejlemærker, som Kommunalbestyrelsen vedtog i august 2022, som ramme for det politiske arbejde i den resterende del af valgperioden. På [adresse] årlige lederkonference blev strategiens temaer drøftet, og ledernes forslag til udviklingsmuligheder blev givet videre til den tværfaglige projektgruppe, der har udarbejdet forslaget til udviklingsstrategi.

Udviklingsstrategien kobler sig til FN’s 17 Verdensmål for bæredygtig udvikling. Strategien inviterer alle til at være helhedsorienterede og forholde sig til det brede bæredygtighedsbegreb, hvor vi sikrer, at den sociale, økonomiske og miljømæssige udvikling i kommunen imødekommer vores nutidige behov uden at begrænse fremtidige generationers muligheder for at sikre deres behov.

### Inddragelse af offentligheden

Som led i udarbejdelsen af forslag til strategi inviterede Kommunalbestyrelsen til borgermøde den 12. oktober 2022 om kommunens udvikling. Her var der lejlighed til at drøfte udviklingsstrategiens temaer og komme med ideer og forslag. Der har desuden været dialog med repræsentanter fra de lokale industrivirksomheder og videregående uddannelser. Erhvervsrådet har i samarbejde med kommunen holdt møde om kommunens udvikling for små og mellemstore virksomheder.

Hvis Kommunalbestyrelsen kan godkende det foreliggende forslag til Udviklingsstrategi, er det planen at sende Udviklingsstrategien i offentlig høring fra 6. februar til 5. april 2023. I høringsperioden bliver der holdt et borgermøde i marts 2023, hvor strategien præsenteres.

Når den offentlige høring er slut, bliver høringssvar behandlet i en hvidbog. Udviklingsstrategien ventes endelig godkendt i juni 2023.

## Økonomiske konsekvenser

Ingen.

### Sagens forløb

18-01-2023 Økonomiudvalget
Anbefales, idet der i forordet og som mål i afsnittet om flere borgere i kommunen tilføjes, at der ønskes en særlig indsats for, at bosætning kommer hele kommunen til gode.